‘গুজবে কান নয়, ধীরে সুস্থে পুজো করুন’, ছটপুজোয় সতর্কতার বার্তা মুখ্যমন্ত্রী মমতার

কলকাতা: ছটপুজোর (Chhath Puja 2025) আগে রাজ্যের পুণার্থীদের উদ্দেশে সতর্কতার বার্তা দিলেন মুখ্যমন্ত্রী মমতা বন্দ্যোপাধ্যায় (Mamata Banerjee)। সোমবার তক্তাঘাট ও দইঘাট পরিদর্শনে গিয়ে মুখ্যমন্ত্রী বলেন, “গুজবে কোনও কান দেবেন না, ধীরে সুস্থে পুজো করুন।”

আজ সোমবার ও মঙ্গলবার রাজ্যজুড়ে পালিত হচ্ছে ছটপুজো। গঙ্গার ঘাটে লক্ষাধিক মানুষ পুজো দিতে আসেন। সেই ভিড়ের কথা মাথায় রেখে মুখ্যমন্ত্রী নিজে পৌঁছে যান তক্তাঘাটে, সেখান থেকে পায়ে হেঁটে দইঘাটে যান তিনি। হিন্দিভাষী ভাই-বোনদের শুভেচ্ছা জানানোর পাশাপাশি মুখ্যমন্ত্রী বলেন, “ভয় পাই, যাতে কোনওভাবে পদপিষ্টের মতো পরিস্থিতি তৈরি না হয়।”

আরও পড়ুন: ‘বাংলা বিরোধী জমিদারদের পরাজয়’, ১০০ দিনের কাজ নিয়ে সুপ্রিম রায়ের পর লিখলেন অভিষেক

তিনি অনুরোধ করেন, “যাঁরা গঙ্গায় যাচ্ছেন, তাঁরা যেন ধীরে ধীরে যান, ধীরে ধীরে ফেরেন। একসঙ্গে অনেক মানুষ যেন গঙ্গায় না নামেন।” নিরাপত্তার দায়িত্বে থাকা আধিকারিকদের উদ্দেশে নির্দেশ দেন, “একটা দল ফিরে আসার পরই পরের দলকে যেতে দিতে হবে।”

গুজব ছড়িয়ে আতঙ্ক তৈরি হতে পারে, সেই বিষয়েও সতর্ক করেন মুখ্যমন্ত্রী। বলেন, “কেউ যদি চিৎকার করে বলেন অন্য জায়গায় গণ্ডগোল হচ্ছে, তাতে কান দেবেন না। এতে দুর্ঘটনা ঘটার সম্ভাবনা বেশি।”

উত্তরপ্রদেশের কুম্ভ মেলার ঘটনায় পদপিষ্ট হয়ে বহু মানুষের মৃত্যুর প্রসঙ্গ টেনে মুখ্যমন্ত্রী বলেন, “কুম্ভের মতো পরিস্থিতি তৈরি হতে দেব না। আমাদের গঙ্গাসাগর মেলার মতোই ছট পুজোও নিরাপদভাবে সম্পন্ন করতে হবে।”

প্রশাসন সূত্রে জানা গিয়েছে, ছট উপলক্ষে রাজ্যজুড়ে কড়া নিরাপত্তা ব্যবস্থা নেওয়া হয়েছে। পুলিশ, দমকল, বিপর্যয় মোকাবিলা বাহিনী ও স্বাস্থ্য দফতরের কর্মীরা প্রস্তুত রয়েছেন।