যমুনার তীরে ছটপুজোর নিষেধাজ্ঞা প্রত্যাহার, বড় ঘোষণা দিল্লির মুখ্যমন্ত্রীর

নয়াদিল্লি: দিল্লির (Delhi) যমুনার (Yamuna River) তীরে ছটপুজোর (Chhath Puja 2025) উপর থাকা নিষেধাজ্ঞা তুলে নিল দিল্লি সরকার। বুধবার এক সাংবাদিক বৈঠকে এই সিদ্ধান্তের কথা ঘোষণা করেন মুখ্যমন্ত্রী রেখা গুপ্তা (Rekha Gupta)। তিনি জানান, এ বছর রাজধানীজুড়ে এক হাজারেরও বেশি ঘাট তৈরি করা হচ্ছে, যাতে ভক্তরা নির্বিঘ্নে পুজো করতে পারেন।

মুখ্যমন্ত্রী বলেন, “গত বছর ছটপুজো মাত্র ৯২৯টি স্থানে অনুষ্ঠিত হয়েছিল। কিন্তু এ বছর ইতিমধ্যেই ১,০০০ টিরও বেশি আবেদন পেয়েছি।” তিনি জানান, দিল্লিতে মোট ১৭টি মডেল ঘাট তৈরি করা হবে, যেখানে তাঁবু, আলো, শৌচাগার ও স্যানিটেশনের বিশেষ ব্যবস্থা থাকবে। প্রতিটি জেলা ও উপ-জেলায় অন্তত একটি করে মডেল ঘাট থাকবে।

আরও পড়ুন: ছটপুজোয় ৪৮ জোড়া স্পেশাল ট্রেন, বরাদ্দ ৪০৩৩ কোটি! বড় ঘোষণা রেলের

উৎসবের আবহ বাড়াতে ভক্তদের জন্য শহরজুড়ে তৈরি করা হবে বিশাল ‘স্বাগত ফটক’, থাকবে ফুলের বরণ ও ভোজপুরি ও মৈথিলী সাংস্কৃতিক অনুষ্ঠান।

পুরনো সরকারের সমালোচনায় মুখ্যমন্ত্রী বলেন, “বিগত সরকার বছরের পর বছর যমুনার তীরে ছটপুজো নিষিদ্ধ রেখেছিল। আমাদের সরকার ক্ষমতায় এসে সেই নিষেধাজ্ঞা তুলে দিয়ে ভক্তদের জন্য সব ব্যবস্থা করছে।”